„Službene novine Bosansko-podrinjskog kantona Goražde“ br. 10/16)

Na osnovu člana 49. Zakona o predškolskom odgoju i obrazovanju (“Službene novine Bosansko-podrinjskog kantona Goražde” broj:15/09 i 7/14), članova 80. i 81. Zakona o osnovnom odgoju i obrazovanju („Službene novine Bosansko-podrinjskog kantona Goražde“ broj: 5/16) i člana 122. Zakona o srednjem obrazovanju i odgoju (“Službene novine Bosansko-podrinjskog kantona Goražde” broj 10/11 i 5/16), Ministarstvo za obrazovanje, mlade, nauku, kulturu i sport Bosansko-podrinjskog kantona Goražde **d o n o s i** :

**PRAVILNIK**

**O POLAGANJU STRUČNOG ISPITA ODGAJATELJA, NASTAVNIKA**

**I STRUČNIH SARADNIKA**

**Član 1.**

Odgajatelji u predškolskim ustanovama, nastavnici i stručni saradnici u osnovnim i srednjim školama koji prvi put zasnivaju radni odnos na određeno ili neodređeno radno vrijeme ili su angažovani u svojstvu volontera na stručno osposobljavanje za samostalan rad, obavezni su nakon isteka devet mjeseci, a najviše dvije godine neposrednog odgojno-obrazovnog rada, pristupiti polaganju stručnog ispita u prvom terminu određenom za polaganje stručnog ispita.

**Član 2.**

Nastavnik koji u toku studija nije polagao pedagoško-psihološku i didaktičko-metodičku grupu predmetaobavezanje da u roku jedne godine od zasnivanja radnog odnosa u obrazovnoj ustanovi položi predmete iz ove grupe koje u toku studija nije položio.

**Član 3.**

(1) Stručni ispit za odgajatelje, nastavnike i stručne saradnike u predškolskim ustanovama, osnovnim školama i srednjim školama će se polagati u dva ispitna roka u toku jedne školske godine.

(2) Ispitni rokovi su: oktobarski (od 15.10. do 30.10.) i majski (od 15.05. do 30.05.).

(3) U opravdanim slučajevima na zahtjev odgojno-obrazovne ustanove, Ministarstvo za obrazovanje, mlade, nauku, kulturu i sport Bosansko-podrinjskog kantona Goražde (u daljem tekstu: Ministarstvo) odobrava i utvrđuje jedan vanredan rok u toku školske godine za polaganje stručnog ispita.

**Član 4.**

(1) Stručni ispit se polaže pred komisijom koju imenuje Ministarstvo, a koja se sastoji od predsjednika komisije i ispitivača administrativnog dijela ispita, ispitivača praktičnog dijela ispita sa metodikom i člana komisije – zapisničara,i to kako slijedi:

- predsjednik komisije i ispitivač administrativnog djela ispita (savjetnici iz Ministarstva)

- ispitivač praktičnog djela ispita sa metodikom (savjetnici iz Pedagoškog zavoda, profesori i nastavnici u osnovnim i srednjim školama i odgajatelji u predškolskim ustanovama, s tim da ispitivač iz oblasti metodike mora biti lice koje ima istu ili srodnu stručnu spremu kao i kandidat koji polaže stručni ispit, te najmanje stručno zvanje mentora) i

- član komisije - zapisničar (savjetnici iz Pedagoškog zavoda).

**Član 5.**

Nakon položenog stručnog ispita, odgajatelj, nastavnik i stručni saradnik stiče pravo da samostalno obavlja odgojno-obrazovni rad, odnosno drugi stručni rad u predškolskoj ustanovi, osnovnoj i srednjoj školi.

**Član 6.**

Za polaganje stručnog ispita kandidat treba da ispuni sljedeće uvjete:

* Da ima stručnu spremu i profil utvrđen nastavnim planom i programom za određeno radno mjesto za koje polaže stručni ispit;
* Da ima položenu pedagoško–psihološku i didaktičko-metodičku grupu predmeta na visokoškolskoj ustanovi za obrazovanje nastavnika;
* Da ima odluku nastavničkog vijeća, odnosno vijeća odgajatelja da je kandidat završio program stručnog usavršavanja i program pripreme za polaganje stručnog ispita;
* Da ima najmanje devet mjeseci neposrednog odgojno-obrazovnog rada, odnosno odgovarajućeg drugog stručnog rada u predškolskoj ustanovi, osnovnoj i srednjoj školi.

**Član 7.**

Zahtjev za polaganje ispita podnosi se Ministarstvu najkasnije 15 dana prije početka svakog ispitnog roka, a može ga podnijeti:

* ustanova u kojoj kandidat radi ili
* kandidat.

Uz zahtjev za polaganje stručnog ispita podnose se dokazi o ispunjavanju uvjeta iz člana 7. ovog Pravilnika i to:

* Rodni list;
* Diploma o stečenoj stručnoj spremi;
* Dokaz o položenoj pedagoško-psihološkoj i didaktičko-metodičkoj grupi predmeta (za kandidate koji u toku studija nisu polagali ove grupe predmeta);
* Uvjerenje / potvrda o radnom iskustvu u neposrednom odgojno-obrazovnom radu;
* Evidentni list stažiranja;
* Odluka nastavničkog vijeća / vijeća odgajatelja o imenovanju mentora;
* Odluka nastavničkog vijeća / vijeća odgajatelja da je kandidat završio program stručnog usavršavanja i program pripreme za polaganje stručnog ispita;
* Deset metodičkih priprema za nastavne sate koje je kandidat održao pod pokroviteljstvom mentora, odnosno istraživački rad koji je stručni saradnik izradio pod pokroviteljstvom mentora.

**Član 8.**

Stručni ispit se sastoji iz dva dijela:

* praktičnog dijela sa metodikom i
* administrativnog dijela.

**Član 9.**

(1) Nastavnik, u okviru praktičnog dijela ispita sa metodikom, drži čas sa planiranom nastavnom jedinicom, a nakon toga pristupa ispitu iz metodike nastavnog predmeta koji podrazumijeva osvrt na održani čas, kao i opću provjeru iz metodike na osnovu pitanja koja kandidat dobije izvlačenjem ceduljice sa pitanjima.

(2) Praktični dio stručnog ispita za pedagoga, psihologa, socijalnog radnika i defektologa sastoji se iz:

* Empirijskog istraživanja nekog od problema iz obrazovno-odgojnog područja koje sadrži primjenu najmanje jedne od metoda i tehnika istraživanja, kao što su testovi sposobnosti ličnosti, znanja, upitnici i skale, na uzorku najmanje dva odjeljenja;
* Izlaganja jedne od tema iz oblasti pedagogije, psihologije, mentalne higijene ili profesionalne orijentacije učenika (na času odjeljenske zajednice), nastavnicima (na nastavničkom vijeću) ili roditeljima (na odjeljenskom sastanku), odnosno tema iz oblasti djelatnosti socijalnog rada u školi i oblasti rada defektologa.

(3) Odgajatelj, u okviru praktičnog dijela ispita sa metodikom, drži čas sa planiranom nastavnom jedinicom, a nakon toga pristupa ispitu iz metodike nastave koji podrazumijeva osvrt na održani čas, kao i opću provjeru iz metodike na osnovu pitanja koja kandidat dobije izvlačenjem ceduljica sa pitanjima.

(4) U okviru administrativnog dijela ispita, kandidat iz stavova 1., 2. i 3. odgovara na pitanja iz oblasti zakonodavnopravne i administrativne regulative.

(5) Broj ceduljica sa pitanjima iz stavova 1. i 4. mora biti za pet veći od broja kandidata koji će u određenom terminu pristupiti ispitu.

(6) Bibliotekari polažu stručni ispit u skladu sa odgovarajućim propisima iz njihove djelatnosti.

**Član 10.**

(1) Svaki dio ispita se posebno ocjenjuje jednom od ocjena „položio/položila je“ ili „nije položio/položila“.

(2) Stručna komisija utvrđuje ocjenu većinom glasova.

(3) Praktični dio ispita je eliminatoran, pri čemu se kandidat može uputiti na popravni ispit iz dijela ovog ispita koji se odnosi na metodiku nastavnog predmeta.

(4) Kandidat koji je upućen na popravni ispit iz metodike nastavnog predmeta ili administrativnog dijela, ovaj ispit može polagati najviše jedanput.

(5) Kandidatu koji iz oba dijela ispita u skladu sa ovim Pravilnikom dobije ocjenu „položio/položila je“, izdaje se uvjerenje o položenom stručnom ispitu na obrascu koji je sastavni dio ovog Pravilnika.

**Član 11.**

(1) Troškove za polaganje stručnog ispita snosi kandidat. Visinu troškova po kandidatu određuje ministar svojom odlukom.

(2) Popravni ispit se ne smatra ponovljenim ispitom.

(3) U slučaju da kandidat ne položi praktični dio ispita, može ponoviti polaganje ispita još najviše jedanput u roku koji utvrdi stručna komisija, a koji ne može biti kraći od tri mjeseca od dana prethodnog polaganja.

(4)Ako kandidat ne pristupi polaganju stručnog ispita ili prije realizacije praktičnog dijela (održavanje nastavnog časa) izjavi da odustaje od stručnog ispita, smatra se da ispit nije polagao.

(5) Ako kandidat odustane od već započetog stručnog ispita, smatra se da ispit nije položio.

(6) Započeti stručni ispit, na pismeni zahtjev, može se odložiti ako je kandidat zbog bolesti ili drugih opravdanih razloga spriječen da nastavi ispit.

(7) O odlaganju stručnog ispita odlučuje komisija većinom glasova, o čemu obavještava kandidata.

**Član 12.**

(1) Lica navedena u članu 1. ovog Pravilnika praktični dio ispita polažu u obrazovno-odgojnoj ustanovi istog nivoa obrazovanja kojem pripada ustanova u kojoj su trenutno zaposleni.

(2) Jednom položen stručni ispit u skladu sa kriterijima iz ovog Pravilnika priznaje se u svim odgojno-obrazovnim ustanovama Bosansko-podrinjskog kantona Goražde.

**Član 13.**

(1) O polaganju stručnog ispita vodi se zapisnik na obrascu koji je sastavni dio ovog Pravilnika, a potpisuju ga svi članovi komisije.

(2) Uz zapisnik iz stava 1. ovog člana prilaže se zahtjev kandidata za polaganje ispita, ovjeren prepis diplome i odluke nastavničkog vijeća, odnosno vijeća odgajatelja da je kandidat završio program obuke pripravnika.

**Član 14.**

(1) O položenom stručnom ispitu vodi se matična knjiga izdatih uvjerenja, čija je vrijednost trajna.

(2) U matičnu knjigu izdatih uvjerenja unose se sljedeći podaci: ime i prezime kandidata, godina i mjesto rođenja, stručna sprema, vrijeme polaganja stručnog ispita, ocjena općeg uspjeha, broj, datum i mjesto izdavanja uvjerenja.

**Član 15.**

Rokove i ustanove u kojima će se obaviti polaganje stručnih ispita određuje Pedagoški zavod.

**Član 16.**

Kandidati iz drugih kantona mogu polagati stručni ispit u Bosansko-podrinjskom kantonu Goražde pod istim uvjetima predviđenim ovim Pravilnikom, ukoliko za to postoji dogovor Ministarstva sa odgovarajućim ministarstvom tog kantona odnosno ukoliko kandidat ima saglasnost nadležnost Ministarstva.

**Član 17.**

Donošenjem ovog Pravilnika prestaje da važi Pravilnik o polaganju stručnog ispita odgajatelja,nastavnika i stručnih saradnika („Službene novine Bosansko-podrinjskog kantona Goražde“ broj:8/13 i 2/14).

**Član 18.**

Ovaj Pravilnik stupa na snagu osmog dana od dana objavljivanja u „Službenim novinama Bosansko-podrinjskog kantona Goražde“, a primjenjuje se od početka školske 2016/17. godine.

**Broj:10-38- /16 M I N I S T A R**

**Goražde, 02.08.2016.godine Damir Žuga, prof.**